C 71/1

NEUVOSTON PÄÄTÖSLAUSELMAKSI,

annettu 16 päivänä maaliskuuta 2009,

EU:n tullitoimintaohjelmasta teollis- ja tekijänoikeuksia koskevien rikkomusten torjumiseksi vuosina 2009–2012

(2009/C 71/01)

EUROOPAN UNIONIN NEUVOSTO, joka

OTTAA HUOMIOON

neuvoston asetuksen (EY) N:o 1383/2003 tulliviranomaisten toimenpiteistä epäiltäessä tavaroiden loukkaavan tiettyjä teollis- ja tekijänoikeuksia sekä tiettyjä teollis- ja tekijänoikeuksia loukkaavien tavaroiden suhteen toteutettavista toimenpiteistä;

PANEE MERKILLE

sen, että tullin on paneuduttava näihin kysymyksiin tehokkaammin, mikä edellyttää tehostettua hallinnollista yhteistyötä, sekä tullin ja yritysten välistä tiiviimpää yhteistyötä;

HYVÄKSYY

liitteenä olevan EU:n tullitoimintaohjelman teollis- ja tekijänoikeuksia koskevien rikkomusten torjumiseksi vuosina 2009–2012, jonka puheenjohtajavaltio on laatinut yhdessä jäsenvaltioiden ja komission kanssa 4 kohdassa mainitun neuvoston päätöslauselman seurauksena;

KEHOTTAA

(1) Komission tiedonanto Eurooppa-neuvostolle: ”Strategiaraportti uudistetusta Lissabonin kasvu- ja työllisyysstrategiasta: uuden kauden (2008–2010) käynnistäminen — Uudistamista jatkettava” KOM(2007) 803 lopullinen.

LIITE

EU:n tullitoimintaohjelma teollis- ja tekijänoikeuksia koskevien rikkomusten torjumiseksi vuosina 2009–2012

Johdanto

Komissio ja jäsenvaltiot tarkastelivat EU:n toimia, jotka liittyvät tullin teollis- ja tekijänoikeuksien valvomiseen 2005–2008 edellisen tullin väärennöstentorjuntaa (1) koskevan toimintaohjelman 2005–2008 aikana. Neuvoston asetuksen 1383/2003 täytäntöönpano ja toimintaohjelmaan sisältyneet toimet katsottiin riittäviksi tuoteväärennösten kaupan torjunnassa. Komission vuosittain julkaisemat tilastot osoittivat tullin toiminnan tehostuneen ja yhteistyön lisääntyneen oikeudenhaltijoiden kanssa.

Todettiin kuitenkin, että takavarikoitujen tuotteiden monimuotoisuuden ja uusien suuntausten, kuten internetin kautta tapahtuvasta kaupasta peräisin olevien pienten tavaralähetysten maahantuonti, lisääntyminen osoittaa, että tarvitaan lisätoimenpiteitä ja että tilanteeseen ei voida olla tyytyväisiä. Korostettiin, että tähän kasvavaan ongelmaan on tartuttava, koska tuoteväärennösten kauppa on todellinen uhka yksittäisille kansalaisille sekä koko yhteiskunnalle.

Komissio katsoi, että on jatkettava tulliviranomaisten toteuttamia toimenpiteitä kansalaisten taloudellisten etujen sekä terveyden ja turvallisuuden suojelemiseksi, ja suositteli uutta toimintaohjelmaa. Tällaisen ohjelman olisi katettava edelliseen ohjelmaan sisältyneet pääasialliset alat, kuten lainsäädäntö, operatiivinen suorituskyky, teollisuuden yhteistyö, kansainvälinen yhteistyö ja viestintä. Uudessa ohjelmassa olisi otettava huomioon tullialalla tapahtunut kehitys, kuten uudistettu tullikoodeksi, sekä ulkoiset tekijät, kuten internetkauppa. Uudessa EU:n toimintasuunnitelmassa olisi keskityttävä erityisesti:

— parantamaan ja tarvittaessa muuttamaan voimassa olevaa teollis- ja tekijänoikeuksia koskevaa lainsäädäntöä,

— parantamaan yhteistyötä oikeudenhaltijoiden kanssa,

— tehostamaan käytännön yhteistyötä EU:n ja kolmansien maiden tulliviranomaisten välillä,

— kehittämään edelleen kansainvälistä yhteistyötä teollis- ja tekijänoikeuksien täytäntöönpanemiseksi,

— parantamaan tiedottamista ja tietoisuutta, sekä

— käsittelemään internetkauppaa koskevaa ongelmaa ja antamaan ad hoc -koulutusta tullivirkamiehille.

Uudessa ohjelmassa olisi otettava lisäksi huomioon yhteiskunnalle vaarallisten tuoteväärennösten jakelun muut uudet suuntaukset ja muodot, jotka johtuvat maailmankaupan globalisaatiosta ja järjestäytyneen rikollisuuden kasvavasta osuudesta.

Jäsenvaltiot ja komissio ovat tehneet tiivistä yhteistyötä monissa asioissa, jotka liittyvät teollis- ja tekijänoikeuksia koskevien tullitoimenpiteiden nykyisten puitteiden tarkasteluun. Kaikki jäsenvaltiot ilmoittivat, että teollisuus- ja tekijänoikeuksien turvaaminen on niille selkeä ensisijainen tavoite, ja monet katsoivat, että tullin teollis- ja tekijänoikeuksia koskevien toimien tehostamiseksi olisi asianmukaista kehittää yhteinen tietokanta, joka sisältää hyväksytyt toimenpidehakemukset, sekä aloittaa tietokannan käyttö.

Neuvosto kehotti kattavasta eurooppalaisesta suunnitelmasta väärentämisen ja piratismin torjumiseksi 25. syyskuuta 2008 antamassaan päätöslauselmassa komissiota ja jäsenvaltioita toimittamaan tullia varten väärentämisen torjumista koskevan uuden suunnitelman vuosiksi 2009–2012.

Korkean tason seminaarin päätelmät väärennösten torjumisesta

Teollis- ja tekijänoikeuksien valvontaan liittyvien tullitoimien tarkastelu päättyi Ranskan puheenjohtajakauden lopulla Pariisissa 25. ja 26. marraskuuta 2008 järjestettyyn korkean tason seminaariin.

Seminaarin tarkoituksena oli tarkastella, miten tulli toteuttaa väärennösten torjuntaa. Jäsenvaltioiden tullilaitosten pääjohtajat ja komissio katsoivat, että uudessa tullitoimintaohjelmassa olisi tartuttava neljään pääasialliseen väärennöksistä aiheutuvaan haasteeseen:

1. Vaaralliset tuoteväärennökset

Kuluttajille olisi annettava EU:n tasolla tietoja tuoteväärennöksiin liittyvistä, joskus dramaattisistakin seurauksista tiedotuskampanjoilla, joihin tulli voisi osallistua. Lainsäädäntöä ja menettelyjä olisi tarvittaessa muutettava sekä yhteisön tasolla että kansallisella tasolla, jotta voitaisiin tehostaa tullin mahdollisuuksia pysäyttää tuoteväärennökset. Erityistä huomiota olisi kiinnitettävä yksinkertaistettuihin menettelyihin ja pienistä määristä koostuviin tuoteväärennöksiin liittyvien toimenpiteiden yhdenmukaistamiseen.

2. Järjestäytynyt rikollisuus

Eurooppalaisen seurantakeskuksen, johon tulli voisi merkittävästi osallistua ja jossa voitaisiin vaihtaa parhaita käytäntöjä, perustaminen antaisi mahdollisuuden arvioida ja analysoida säännöllisesti järjestäytyneen rikollisuuden lisääntyvää osuutta väärentämisessä. Sidosryhmien välistä yhteistyötä olisi tehostettava kehittämällä sähköisiä tietojenvaihtojärjestelmiä. Yhteisön tasolla toteutettava riskianalyysi on tarpeen ja sitä olisi kehitettävä hyödyntäen nykyisiä mekanismeja. Kehitetään yhteisiä eurooppalaisia tullitoimia, joissa keskitytään teemoihin tai tiettyihin aloihin. Tullin ja teollisuuden välistä olennaisen tärkeää kumppanuutta on vahvistettava.

3. Väärentämisen maailmanlaajuistuminen

Komission yksiköt ovat viimeistelleet tullitoimintaohjelman Kiinan kanssa. Ohjelman ansiosta Kiinan kanssa voitaisiin järjestää tietojen- ja virkamiestenvaihdon väärentämisen torjumiseksi. Jäsenvaltiot ja komissio jatkavat työskentelyä tehokkaiden rajatoimenpiteiden hyväksymiseksi parhaillaan käytävissä väärentämisen vastaista kauppasopimusta (ACTA) koskevissa neuvotteluissa. Keskeisten kumppanimaiden kanssa tehostetaan kansainvälistä yhteistyötä tietojenvaihdon ja yhteisten operaatioiden avulla.

4. Tuoteväärennösten internetkauppa

Kaikkien jäsenvaltioiden olisi tarkasteltava huolellisesti internetkauppaa ja vaihdettava keskenään ”parhaita käytäntöjä”. Järjestetään seminaareja ja työryhmiä yhteisymmärryspöytäkirjojen tekemiseksi internetfoorumien ja online-maksuihin osallistuvien rahoituslaitosten kanssa, tietojen vaihtamiseksi ja tuoteväärennösten myyjien valvontaa ja tunnistamista koskevien käytäntöjen vaihtamiseksi.

EU:n tullitoimintaohjelma teollis- ja tekijänoikeuksia koskevien rikkomusten torjumiseksi vuosina 2009–2012

Todettiin, että on olemassa asioita, jotka vaikuttavat tullin työskentelyyn ja tehokkuuteen ja joissa tullihallinnot ovat ainakin jossain määrin riippuvaisia kehityksestä muilla politiikan aloilla, erityisesti teollis- ja tekijänoikeuksiin liittyvän lainsäädännön yhdenmukaistamisesta sekä teollis- ja tekijänoikeuksia rikkovien tuotteiden kauppaan sovellettavista seuraamuksista. Lisäksi on tarpeen tehostaa yhteistyötä kansallisella tasolla muiden lainvalvontaviranomaisten kanssa. Nämä vaatimukset edellyttävät sitä, että jäsenvaltiot tunnistavat väärentämisestä aiheutuvat uhat, ja että niiden yhteisenä etuna on torjua kyseisiä uhkia koordinoidulla ja yhdenmukaistetulla tavalla. Lisäksi EU:n uutta toimintaohjelmaa voitaisiin helposti käyttää hyvänä perustana kansallisten toimintasuunnitelmien laatimiseen teollis- ja tekijänoikeuksia koskevien rikkomusten torjumiseksi kussakin jäsenvaltiossa.

Todettiin myös, että komission ja jäsenvaltioiden tullihallintojen on osallistuttava merkittävästi eurooppalaisen väärentämisen ja piratismin seurantakeskuksen toimintaan tuoteväärennöksiä koskevan kaupan torjumiseksi. Kun seurantakeskus on perustettu, sille olisi annettava asiaan kuuluvia tietoja teollis- ja tekijänoikeuksien valvontaan liittyvästä tullin toiminnasta.

Uudelleentarkastelumekanismi

Komissio katsoi myös, että olisi otettava käyttöön uudelleentarkastelumekanismi ohjelmaan sisältyvien toimien täytäntöönpanon valvomiseksi. Tätä tarkoitusta varten komissio esittää yhteistyössä neuvoston puheenjohtajavaltion kanssa kunkin vuoden lopussa uudelleentarkastelun tulokset. Toimintaohjelman viimeisenä vuonna komissio laatii yhdessä jäsenvaltioiden kanssa yksityiskohtaisemman selvityksen.

Lopuksi

Vastauksena neuvoston pyyntöön liitteessä esitetään EU:n tullitoimintaohjelma teollis- ja tekijänoikeuksia koskevien rikkomusten torjumiseksi vuosina 2009–2012. Ohjelma sisältää laajoja tullitoimenpiteitä teollis- ja tekijänoikeuksia rikkovien tuotteiden kaupan torjumiseksi.

(1) Asiakirjassa käytetään termiä ”väärentäminen” (counterfeiting) yleisenä terminä kattamaan neuvoston asetuksen (EY) N:o 1383/2003 säännöksissä tarkoitetut teollis- ja tekijänoikeuksiin kohdistuneet rikkomukset.